แลกดีล Wongnai ไว้ค่ะ ครั้งนี้คือดีล บุฟเฟ่ต์ Sunday Roast (มื้อค่ำ วันอาทิตย์) โทรจองล่วงหน้าอย่างน้อย 1 วัน ห้องอาหารเปิดให้บริการ 18.00 น. เราไปถึงก่อนเวลาเล็กน้อย แจ้งชื่อพนักงานแล้วก็เข้าไปด้านในได้เลย ห้องอาหารจัดเตรียมอาหารไว้เรียบร้อยแล้ว เราไปถึงก็รีบถ่ายรูปก่อนเลยค่ะ ซึ่งก็โชคดีมาก เพราะจากนั้นไม่นานลูกค้าเข้าเพียบ เหมือนกรุ๊ปทัวร์ลง

จะขอรีวิวอาหารที่ได้ลองนะคะ

- Roast Station
บุฟเฟ่ต์ Sunday Roast เราก็ลองก่อนเลย มีทั้งแฮม เนื้อวัว เนื้อแกะ โซนนี้เชฟจะหั่นให้ ส่วนปลาเผา เนื้อไก่ เราหั่นเองตามใจชอบเลยค่ะ แต่เชฟก็จะมาคอยดูความเรียบร้อย จีดอาหารให้น่าทาน เราชอบแฮมกับเนื้อวัวค่ะ ทานเปล่าๆไม่ราดซอสก็อร่อย ไก่แห้งไปนิดค่ะ

- อาหารไทย
จัดเรียงเหมือนโรงแรมทั่วๆไปค่ะ เป็นอาหารปรุงสำเร็จใส่ในเตาอุ่นร้อนๆ วันที่เราไปจะมีทั้งข้าวชนิดต่างๆทั้งข้าวหอมมะลิ ข้าวไรซ์เบอร์รี่ ข้าวผัด แกงเผ็ด เนื้อปลาผัดพริกไทยดำ ผัดโกยซีหมี่ ผัดผักรวมมิตร อาหารค่อนข้างหลากหลายอยู่ค่ะ มีทั้งรสอ่อนไปจนถึงรสเผ็ด

- อาหารญี่ปุ่น
คล้ายๆกับโรงแรมทั่วๆไปเช่นกันค่ะ มีครบทั้งซูชิ ซาซิมิ โรล พวก ปลาแซลมอน ปูอัด ปลาทูน่า ไข่หวาน ไม่สดมากแต่ก็ไม่ได้แย่ถึงขนาดว่าคาว

- Seafood on Ice
วันที่เราไปมีก้ามปูมากมายเลยค่ะ ซึ่งก็เป็นที่สนใจมากๆ หลายๆคนต่างพุ่งไปหยิบแล้วก็หมดลงอย่างรวดเร็ว ไม่มีเติมให้อีกต่างหาก :( ซึ่งก้ามปูนี้สดดีเลยค่ะ เนื้อแน่น นอกจากนี้ก็ยังมีซีฟู้ดอื่นๆ เช่น Oyster, กุ้ง, ปลาหมึก

- Bar B Q
เป็นอีกหนึ่งโซนที่เราชอบมากเลยค่ะ เนื้อที่ให้เลือกก็จะมีเนื้อหมู, เนื้อไก่, เนื้อวัว, ไส้กรอก, ปลาดอลลี่, ปลาแซลมอน ปิ้งย่างความสุกกำลังพอดี แนะนำให้ทานกับซอสรสชาติจะอร่อยกว่า ซึ่งซอสก็จะมีให้เลือกอยู่ประมาณ 3 ชนิดด้วยกันค่ะ

- Pasta
มีให้เลือก 3 เส้น เราลองเป็นคาโบนาร่า รสชาติครีมมี่กำลังพอดี อร่อย 

- ของหวานและผลไม้
เป็นอีกหนึ่งโซนที่เราชอบเช่นเดียวกันค่ะ มีเค้กให้เลือกรสชาติค่อนข้างหลากหลายเลย ส่วนตัวเราก็ว่าอร่อยอยู่นะ ทานได้เรื่อยๆเลยค่ะ ไอศครีมมีให้เลือก 3 รสชาติพร้อมท็อปปิ้งเลือกได้ตามใจชอบ ขนมไทยก็มีให้เลือกค่ะ วันที่เราไปทานเป็นแปะก๊วยนมสดร้อน อร่อยมากๆ นมอุ่นๆเข้ากับแปะก๊วยดีมากค่ะ หวานกำลังพอดี ปิดท้ายมื้อดีมากเลย

นอกจากนี้ก็ยังมีมุมอื่นๆด้วยนะคะ ทั้งสลัด, ขนมปัง, ส้มตำ, Cold cut หรือช่วงที่เราไปทานจัดให้ลองอาหารและเครื่องดื่มอินเดียด้วย พวกชามิ้นต์อะไรแบบนี้ แต่เราไม่ชอบเลยไม่ลองแล้วกัน แหะๆ

เราสั่งน้ำเปล่า 2 ขวด ราคาขวดละ 35 บาท เป็นส่วนต่างที่ต้องจ่ายเพิ่มเติมค่ะ